ХьэтIохъущыкъуейм и щIэблэм загъэпсэху
Гъэмахуэ лъэхъэнэм и иужьрей мазэр, адрейхэми хуэдэу, ди республикэм купщIафIэу щокIуэкI. «ХьэтIохъущыкъуей» лагерым щыIэ сабийхэм иджыблагъэ къыхузэрагъэпэща нэгузыужь зэхуэсыр апхуэдэу гукъинэж ящыхъуащ абы зыщызыгъэпсэху ныбжьыщIэхэм.
ГуфIэгъуэ зэхуэсыр егъэкIуэкIынымкIэ жэрдэмыр къыхалъхьащ Бахъсэн щIыналъэм и администрацэм щIалэгъуалэм ядэлэжьэнымрэ спортымкIэ, щэнхабзэмкIэ, зи ныбжьыр балигъыпIэм нэмысахэм ядэлэжьэнымкIэ и къудамэхэм я IэщIагъэлIхэм. Абыхэм яубзыхуа программэм ипкъ иткIэ лагерым къыщызэрагъэпэщащ спорт зэхьэзэхуэхэр, зэчиифIэхэм я зэпеуэхэр, творческэ зэхыхьэхэр, гъэлъэгъуэныгъэхэр. Лагерым зыщызыгъэпсэху ныбжьыщIэхэм папщIэ концерт ятащ щIыпIэм и творческэ гупхэм я лIыкIуэхэм.
ГуфIэгъуэ зэхыхьэм и кIэухыу хьэщIэхэр сабийхэм яхуэупсащ саугъэт цIыкIухэмкIэ, IэфIыкIэ, пхъэщхьэмыщхьэ зэмылIэужьыгъуэхэмкIэ.
ЖЫЛАСЭ Маритэ.
